b'\n_START_ARTICLE_\nFerdinand Magellan\n_START_SECTION_\nRani \xc5\xbeivot\n_START_PARAGRAPH_\nPortugalac Ferdinand ili izvorno Fern\xc3\xa3o de Magalh\xc3\xa3es, vjerojatno najve\xc4\x87i pomorac u povijesti, rodio se oko 1480. godine u plemi\xc4\x87koj obitelji i mladost je proveo na dvoru.\n_START_SECTION_\nIndija\n_START_PARAGRAPH_\nNakon putovanja Vasca da Game u Indiju i otvaranja tamo\xc5\xa1njih trgova\xc4\x8dkih puteva za Portugal u Lisabonu se donosi odluka da to nije dovoljno nego se treba stvoriti trgova\xc4\x8dko carstvo u kojemu nitko drugi ne\xc4\x87e imati pravo trgovinu mirodijama. U skladu s tom novom doktrinom 25. o\xc5\xbeujka 1505. godina portugalska ratna flota od 22 broda je krenula na to putovanje. Na jednom od tih brodova se nalazi Ferdinand Magellan koji u svojoj 25. godini kre\xc4\x87e na svoju prvu prekomorsku pustolovinu._NEWLINE_Prvi dio putovanja oko Afrike i prisiljavanje tamo\xc5\xa1njih vladara je pro\xc5\xa1lo bez otpora bez ikakve va\xc5\xbenosti (najve\xc4\x87a "bitka" je bila u Tanzaniji) \xc5\xa1to se ne\xc4\x87e ponoviti u Indiji. Tamo\xc5\xa1nji lokalni vladari su gotovo odmah nakon dolaska Vasca da Game dobili kao saveznike Egipat, Veneciju i Dubrovnik koji su se upla\xc5\xa1ili gubitka monopola na trgovinu s Indijom. Zahvaljuju\xc4\x87i toj pomo\xc4\x87i ranije prijateljski raspolo\xc5\xbeeni vladar podru\xc4\x8dja Diu u Indiji se osjetio dovoljno jakim da se ne pokloni Portugalcima \xc5\xa1to dovodi do bitke kod Diua. U njoj zahvaljuju\xc4\x87i svojoj hrabrosti u borbi Ferdinand Magellan biva prvi put zapa\xc5\xbeen. Tijekom sljede\xc4\x87ih borbi tijekom ovog portugalskog osvaja\xc4\x8dkog pohoda \xc4\x87e tako\xc4\x91er biti zamije\xc4\x87en \xc5\xa1to mu donosi unaprje\xc4\x91enja. Tijekom 1510. godine to \xc4\x87e mu napokon donijeti nagradu i titulu kapetana broda. Kada se svojim brodom sljede\xc4\x87e godine usmjerava protivno nare\xc4\x91enjima na istok, biva smijenjen i poslan natrag u Portugal.\n_START_SECTION_\nMaroko\n_START_PARAGRAPH_\nOd kralja po povratku u domovinu bez obzira na takav ne\xc4\x8dasni otpust on dobiva mirovinu koju smatra mizernom za \xc5\xbeivjeti pa kre\xc4\x87e s Portugalskom vojskom u ratni pohod na Maroko 1513. godine. Tamo tijekom bitke kod Azamora biva te\xc5\xbee ranjen u borbi prsa o prsa. Ovo njegove tre\xc4\x87e ranjavanje nije kao prethodna dva tijekom ratova u Indiji neva\xc5\xbeno po\xc5\xa1to \xc4\x87e od njega do kraja \xc5\xbeivota \xc5\xa1epati. Tijekom ovog pohoda biva optu\xc5\xbeen za trgovinu s neprijateljem, ali ne \xc4\x8deka presudu nego dezertira i bje\xc5\xbei u Lisabon kod kralja da se obrani od optu\xc5\xbebi. Protivno njegovim o\xc4\x8dekivanjima da \xc4\x87e biti lijepo do\xc4\x8dekan od kralja ovaj ga prisiljava na povratak u Maroko i suo\xc4\x8davanje s optu\xc5\xbebama. Kako su one kasnije odba\xc4\x8dene Magellan napokon dobiva \xc4\x8dasni otpust iz vojske i vra\xc4\x87a se u Lisabon. Tamo ga ponovno do\xc4\x8dekuje kralj 1515. godine koji izra\xc5\xbeava sumnju da \xc4\x87e ovaj kapetan dobiti ikada vi\xc5\xa1e na zapovjedanje brod svoje dr\xc5\xbeave. Dodatni problem za umi\xc5\xa1ljenog Magellana je \xc5\xa1to on ponovno ne dobiva mirovinu koju zaslu\xc5\xbeuje nego neku "mizeriju". Sada zahvaljuju\xc4\x87i svojim poznanstvima koja mu daju bezbroj mogu\xc4\x87nosti on po\xc4\x8dinje razmi\xc5\xa1ljati o izdaji domovine. Prvi korak u tom smjeru postaje nabavljanje informacija iz tajnog portugalskog pomorskog arhiva. Znaju\xc4\x87i veoma dobro da \xc4\x87e mu trebati dodatna pomo\xc4\x87 radi uvjeravanja kralja \xc5\xa0panjolske Karla V. da mu daruje flotu na upravljanje on pristupa svom prijatelju i pomorskom astronomu Faleiru. Zajedno s njim plan za prolaz kroz dr\xc5\xbeavnu administraciju je spreman i on 20. listopada 1517. godine napu\xc5\xa1ta svoju rodnu domovinu u koju vi\xc5\xa1e nikada ne\xc4\x87e stupiti.\n_START_SECTION_\nNavigacijski plan\n_START_PARAGRAPH_\nZa razliku od drugih nepoznatih pustolova koji svaki mjesec dolaze na \xc5\xa1panjolski dvor Magellan je ve\xc4\x87 potvr\xc4\x91eni kapetan koji zahvaljuju\xc4\x87i tako\xc4\x91er poznatom Faleiru nema problema ostvariti svoje zamisli. Kada na sastanku predla\xc5\xbee da se u Indiju stigne putuju\xc4\x87i na zapad vjeruju mu \xc4\x8dak i oni koji su se nekada protivili Kolumbu. Tijekom izlaganja svojeg prijedloga Magellan slu\xc4\x8dajno ili namjerno la\xc5\xbee obe\xc4\x87avaju\xc4\x87i da bogati otoci pred Indijom spadaju u \xc5\xa0panjolsku interesnu sferu po onome kako je papa podjelio svijet. Ta svjesna ili nesvjesna la\xc5\xbe rezultira ispunjavanjem svih njegovih \xc5\xbeelja za ovaj poduhvat prve plovidbe oko svijeta. Stvarni problem je bilo samo putovanje po\xc5\xa1to je u prora\xc4\x8dunima Magellan napravio drasti\xc4\x8dnu pogre\xc5\xa1ku. Po njegovom razmi\xc5\xa1ljanju prolaz u Tihi ocean su ve\xc4\x87 otkrili Portugalci i on se nalazi kod 40 paralele. Ta gre\xc5\xa1ka \xc4\x87e stvoriti tijekom putovanja velike probleme ovom istra\xc5\xbeiva\xc4\x8du.\n_START_SECTION_\nTra\xc5\xbeenje prolaza\n_START_PARAGRAPH_\nNajve\xc4\x87i \xc5\xa1ok Magellan \xc4\x87e ipak do\xc5\xbeivjeti kratko vrijeme prije zami\xc5\xa1ljenog po\xc4\x8detka ekspedicije kada dolazi kraljeva naredba da u njegovoj floti koja ima veliki broj Portugalaca ne smije ostati vi\xc5\xa1e od njih \xc5\xa1est. Nakon te naredbe kapetani brodova njegove flote postaju \xc5\xa0panjolci \xc5\xa1to \xc4\x87e ve\xc4\x87 tijekom prvog dijela putovanja stvoriti velike probleme. Poslije ove velike smjene posade Magellanova ekspedicija 20. rujna 1519. godine napokon napu\xc5\xa1ta teritorij kontinentalne \xc5\xa0panjolske. Tijekom ove prve runde putovanja njegova flota \xc4\x87e stati na Kanarskim otocima za posljednje snabdijevanje nakon \xc4\x8dega kre\xc4\x87e prema Brazilu. 13. prosinca 1519. godine, flota koja se sastoji od brodova San Antonio (najve\xc4\x87i), Trinidad (admiralski), Concepcion, Victoria i Santiago (najmanji namjenjen istra\xc5\xbeivanju plitkih voda) dolazi u zaljev dana\xc5\xa1njeg grada Ria gdje se snabdijeva trguju\xc4\x87i s domorocima. Nakon toga cijela flota kre\xc4\x87e uz obalu Amerike prema 40. paraleli gdje se navodno nalazi \xc4\x8duveni prolaz. Taj postavljeni cilj je bio dostignut 10. sije\xc4\x8dnja 1520. godine kada se pred Magellanom otvara prolaz u koji \xc5\xa1alje nekoliko brodova da ga provjere. Vijest koja mu sti\xc5\xbee nekoliko dana potom od njih je katastrofalna. Ovo nije bio prolaz u Tihi ocean nego u\xc5\xa1\xc4\x87e neke velike rijeke (Rio de la Plata). Ova vijest na Magellana djeluje ubita\xc4\x8dno. Demoraliziran on sada ne zna \xc5\xa1to da radi tako da iako flota napu\xc5\xa1ta u\xc5\xa1\xc4\x87e ove rijeke 2. velja\xc4\x8de 1520. godine nastavljaju\xc4\x87i svoj put prema jugu uz obalu, njegovi kapetani znaju stvarno stanje. Na kraju gotovo fatalna odluka postaje osnivanje grada San Giuliana u dana\xc5\xa1njoj ju\xc5\xbenoj Argentini 2. travnja 1520. godine. Pet dana potom 3 od 5 brodova njegove flote se pobunilo i samo zahvaljuju\xc4\x87i svojoj gotovo suludoj hrabrosti on uspjeva u no\xc4\x87nom napadu povratiti jednog od njih i tako skr\xc5\xa1iti pobunu (po\xc5\xa1to je omjer sada u njegovu korist). Od pobunjenika bio je ubijen samo kapetan broda osvojenog u no\xc4\x87nom napadu dok su druga dvojica kolovo\xc4\x91a prepu\xc5\xa1teni svojoj sudbini na nepoznatoj obali. Sada u ponovno smirenoj situaciji Magellan donosi odluku da prezimi u novoosnovanom gradu i \xc5\xa1alje samo brodi\xc4\x87 Santiago u daljnja ista\xc5\xbeivanja. Njegov brodolom i pre\xc5\xbeivljavanje posade 22. svibnja 1520. \xc4\x87e dodatno uvjeriti Magellana u potrebu \xc4\x8dekanja tako da \xc4\x87e se San Giuliano napustiti tek 24. kolovoza 1520. godine. Manje od 2 mjeseca potom ili to\xc4\x8dnije 21. listopada 1520. godine Magellan uspijeva na\xc4\x87i ulaz u prolaz koji od tada nosi njegovo ime. U po\xc4\x8detku on jo\xc5\xa1 uvijek ne zna da je uspio u svom poduhvatu pa dijeli brodove u dvije grupacije radi br\xc5\xbeeg istra\xc5\xbeivanja. Tijekom ove podjele brod San Antonio \xc4\x87e 8. studenog 1520. godine dezertirati i vratiti se u \xc5\xa0panjolsku. Bez obzira na to ostatak flote koju sada \xc4\x8dine tri broda ulazi u ocean kojemu \xc4\x87e dati ime Tihi 28. studenog 1520. godine.\n_START_SECTION_\nTihi ocean\n_START_PARAGRAPH_\nPo izlasku iz kanala Magellan usmjerava svoje brodove u smjeru sjeverozapada. Tijekom ovog putovanja koje \xc4\x87e trajati do 6. o\xc5\xbeujka 1521. godine posada \xc4\x87e pojesti sve jestivo na brodu prije nego \xc5\xa1to do\xc4\x91e do prvog naseljenog otoka (u Marianskom oto\xc4\x8dju). Taj naseljeni otok Magellan imenuje Otok lopova po\xc5\xa1to su tijekom prvog dana kada izmu\xc4\x8deni \xc5\xa0panjolci nisu mogli reagirati, lokalni stanovnici pokrali s brodova sve \xc5\xa1to se moglo. Oporavljena posada brodova je ve\xc4\x87 sljede\xc4\x87eg dana uzela svoju osvetu kada je napala i oplja\xc4\x8dkala lokalno stanovni\xc5\xa1tvo da se opskrbi nu\xc5\xbeno potrebnim namirnicama. Nastavljaju\xc4\x87i svoj put Magellan dolazi do malenog otoka na podru\xc4\x8dju Filipina gdje njegov prevoditelj s Malajskog (kojega ima s prvog putovanja u Aziju) napokon susre\xc4\x87e ljude koji razumiju njegov jezik. Tim doga\xc4\x91ajem taj "neva\xc5\xbeni" prevoditelj imena Enrique postaje prvi \xc4\x8dovjek koji je oplovio svijet. Napreduju\xc4\x87i tako me\xc4\x91u otocima od malenih do sve ve\xc4\x87ih i politi\xc4\x8dkih va\xc5\xbenijih Magellan sti\xc5\xbee na otok Cebu koji se nalazi u sredi\xc5\xa1tu Filipina. Tamo\xc5\xa1nji lokalni ra\xc4\x91a nakon upozorenja muslimanskog trgovca na opasnost koju predstavljaju Portugalci (on ih je zamjenio za Portugalce) on ih do\xc4\x8dekuje otvorenih ruku 7. travnja 1521. godine. Shva\xc4\x87aju\xc4\x87i tehnolo\xc5\xa1ku nadmo\xc4\x87 svojih posjetitelja ra\xc4\x91a Humabon \xc4\x8dini sve da stvori savez s njima tako da i prelazi na kr\xc5\xa1\xc4\x87anstvo. Te slobodne ruke dane posjetiteljima koji su do tada gladovali i nisu vidjeli \xc5\xbeenu du\xc5\xbee od godinu dana stvara ubrzo nezadovoljstvo me\xc4\x91u lokalnim stanovni\xc5\xa1tvom \xc5\xa1to rezultira pobunom lokalnog poglavice imena Lapu-Lapu otoka Maktan protiv Humabona. Kako bi dokazao korist od \xc5\xa1panjolskog prijateljstva Magellan se ponudio da \xc4\x87e s svojim ljudima ugu\xc5\xa1iti bunu \xc5\xa1to je bilo prihva\xc4\x87eno. U bitci koja slijedi 27. travnja 1521. godine Magellan gine s jo\xc5\xa1 dva ili tri \xc4\x8dovjeka. Iako je takav rezultat bitke bio katastrofa ono \xc5\xa1to slijedi postaje jo\xc5\xa1 gore. Umjesto da se \xc5\xa0panjolci ponovno iskrcaju i napadnu poglavicu kako bi povratili \xc4\x8dast svoje zemlje oni po\xc4\x8dinju pregovore o povratke tijela palog kapetana. Rezultat toga postaje odbijanje domorodaca da ga predaju i razo\xc4\x8darenje ra\xc4\x91e Humabona u svoje nove saveznike, nakon \xc4\x8dega \xc4\x87e ih se on odre\xc4\x87i.\n_START_SECTION_\nNastavak ekspedicije\n_START_PARAGRAPH_\nPo testamentu Magellanov prevoditelj i rob Enrike je trebao biti oslobo\xc4\x91en nakon njegove smrti. Kako kapetani odbijaju izvr\xc5\xa1iti tu posljednju \xc5\xbeelju svog zapovjednika on se okre\xc4\x87e ra\xc4\x91i Humabonu s kojim stvara plan za napad na \xc5\xa0panjolce. To \xc4\x87e se i dogoditi 1. svibnja 1521. godine kada u "izdajni\xc4\x8dkom" napadu biva ubijeno 30 \xc4\x8dlanova posade zajedno s glavnim zapovjednicima. Nemaju\xc4\x87i dovoljno ljudi za upravljanje s 3 broda posada se odlu\xc4\x8duje na spaljivanje Concepciona sljede\xc4\x87i dan. Od tada pa sve do studenog ovi brodovi bez svojih pilota \xc4\x87e se izgubiti me\xc4\x91u indonezijskim otocima bez znanja kako da nastave svoj put. Najbolji dokaz ovog lutanja nam postaje \xc4\x8dak 6 potrebnih mjeseci da bi se stiglo od otoka Cebu do bogatih Malu\xc5\xa1kih otoka izme\xc4\x91u Nove Gvineje i Sulavezija. Tamo oni nalaze prijateljski nastrojenog sultana od Tidora s kojim po\xc4\x8dinju obostrano korisnu trgovinu. Tijekom tamo\xc5\xa1njeg boravka se primjetilo da brod Trinidad propu\xc5\xa1ta vodu u takvoj koli\xc4\x8dini da se nije mogao spasiti bez velikih popravaka. Kako je jedini preostali brod bila malena Viktorija, niti pribli\xc5\xbeno se nije moglo na njega smjestiti sve mornare tako da kapetan Elcano ostavlja posadu Trinidada\' da popravi svoj brod (i krenu potom preko Pacifika do ameri\xc4\x8dkih kolonija) dok \xc4\x87e on s Viktorijom i teretom mirodija krenuti odmah u Europu. Na tom dugom putovanju on je veoma dobro znao da ne smije nigdje ponovno pristati radi hrane ili vode po\xc5\xa1to bi Portugalci odmah zaplijenili brod zbog \xc4\x8dega ga on tada puni hranom i vodom. Zadnja baza za opskrbu na ovome dugom putovanju postaje otok Timor 13. velja\xc4\x8de 1522. godine nakon \xc4\x8dega je naprijed bilo samo more. Ve\xc4\x87 tijekom svibnja ove godine kada brod Viktorija prolazi rt Dobre nade na njemu se jede samo ri\xc5\xbea po\xc5\xa1to ni\xc5\xa1ta drugo nije preostalo. Tijekom ostatka puta posada je polagano po\xc4\x8dela umirati od skorbuta i gladi tako da kada se brod pribli\xc5\xbeio Zelenortskim otocima u vlasni\xc5\xa1tvu Portugala Elcano donosi odluku da se tamo moraju opskrbiti hranom i vodom ili \xc4\x87e svi umrijeti prije povratka ku\xc4\x87i. Da bi tako ne\xc5\xa1to bilo izvedivo on skida \xc5\xa1panjolske oznake broda i stavlja portugalske kako bi odglumio njihov brod koji je do\xc5\xbeivio nesre\xc4\x87u. Ova prevara izvedena 9. srpnja 1522. godine u potpunosti uspjeva tako da je brod dobio nu\xc5\xbeno, a istovremeno iskrcao 13 te\xc5\xa1ko bolesnih \xc4\x8dlanova posade. Prije nego \xc5\xa1to je prevara otkrivena brod je krenuo prema \xc5\xa0panjolskoj gdje sti\xc5\xbee 6. rujna 1522. godine zavr\xc5\xa1avaju\xc4\x87i tako Magellanov san o plovidbi oko svijeta.Doploviv\xc5\xa1i u \xc5\xa0panjolsku, taj "morski vuk i ratnik" dobio je plemstvo i grb u obliku globusa na kojem je pisalo: "Primus circum dedisti" - Prvi si me oplovio.\n_START_SECTION_\nMagellanovo upravljanje\n_START_PARAGRAPH_\nDanas se gotovo u svim knjigama navodi kako je 265 ljudi krenulo na putovanje, a vratilo ih se samo 17. Iako je to potpuna istina ona istovremeno podrazumjeva da su svi ostali tijekom ovog te\xc5\xa1kog putovanja preminuli \xc5\xa1to niti pribli\xc5\xbeno ne odgovara stvarnim doga\xc4\x91ajima. Kao \xc5\xa1to smo vidjeli 13 ljudi je ostalo na Zelenortskim otocima (bili su zarobljeni), 51 njih je ostalo s brodom Trinidad i bilo zarobljeno tako\xc4\x91er od Portugalaca. Ako uzmemo da se najve\xc4\x87i brod s cjelokupnom posadom pobunio i vratio ku\xc4\x87i mo\xc5\xbeemo dodati jo\xc5\xa1 80 osoba koje su pre\xc5\xbeivjele. Sveukupno pod Magellanovim rukovodstvom ova ekspedicija je imala minimalne gubitke koji su se nakon njegove smrti po\xc4\x8deli naglo gomilati \xc5\xa1to vi\xc5\xa1e nego i\xc5\xa1ta drugo pokazuje njegove sposobnosti. _NEWLINE_U kontaktu s domorocima on je ipak bio gotovo identi\xc4\x8dan drugim \xc5\xa1panjolskim osvaja\xc4\x8dima. Na podru\xc4\x8dju Brazila gdje mu je bilo zabranjeno \xc4\x8diniti zlo\xc4\x8dine on odr\xc5\xbeava strogu disciplinu me\xc4\x91u ljudima pri kontaktu s domorocima. Ta kontrola brzo nestaje u drugim dijelovima svijeta gdje njegova "rulja" uzima sve \xc5\xa1to \xc5\xbeeli bez da im se on odlu\xc4\x8dno suprostavi. Na podru\xc4\x8dju siroma\xc5\xa1ne Patagonije on \xc4\x8dak izdaje nare\xc4\x91enje da se zarobi nekoliko lokalnih stanovnika da bi ih se odvelo u \xc5\xa0panjolsku. Jo\xc5\xa1 gore scene nastaju na Otoku lopova gdje se vr\xc5\xa1e plja\xc4\x8dkanje i paljenja domova. Taj na\xc4\x8din rada ga je na kraju stajao glave na otoku Maktan. Tamo\xc5\xa1nje lokalno stanovni\xc5\xa1tvo je bilo upla\xc5\xa1eno od \xc5\xa0panjolaca tako su bje\xc5\xbeali od sukoba s njim. Tek kada je Magellan donio nare\xc4\x91enje da im se spale ku\xc4\x87e dolazi do bitke u kojoj \xc4\x87e poginuti.\n_START_SECTION_\nOsobne \xc5\xbertve\n_START_PARAGRAPH_\nPrije odlaska na putovanje Magellan dobiva nasljednu titulu potkralja za sve zemlje koje \xc4\x87e otkriti. Tu titulu na kraju nitko ne\xc4\x87e nositi. Njegova malena djeca \xc4\x87e umrijeti prije njega, zajedno sa \xc5\xbeeninim bratom koji je bio na putovanju s njim. S druge strane svi oni koji su ga bili izdali bivaju nagra\xc4\x91eni. Posada broda San Antonio koji je dezertirao dobiva od kralja \xc4\x8dast otkriva\xc4\x8da Magellanovog prolaza. Sam Elcano koji dovr\xc5\xa1ava njegovo otplovljavanje svijeta i zbog toga biva slavljen iako je bio jedan od pomilovanih pobunjenika od travnja 1520. godine.'